《青谿泛舟偶访友人》
明代·吴兆

青谿有九曲，曲曲见钟山。
山色长如此，水流终不闲。
却于日暮发，好趁月明还。
之子门临岸，维舟且扣关。

作者简介：徽州府休宁人，字非熊。初喜为传奇曲。万历中游南京，与郑应尼作《白练裙》杂剧，讥嘲马湘兰。己而悔之，致力于诗，与曹学佺等结社，游武夷、匡庐、九华诸山，辑《金陵社集诗》。后出游广东，客死新会。